《重饯赵信州分韵得寝字》
宋代·刘克庄

近甸骚屑馀，当宁焦劳甚。
剖符寄非轻，弄印择已审。
盎然春风和，解此寒色凛。
吾闻守四隣，岂必卫堂寝。
恶马易调伏，小鲜难烹饪。
腊前况屡白，秋桫定一稔。
我侯但凝香，彼州自奠枕。
英英尚书郎，饯诗丽如锦。
骊珠忽满轴，继者皆曹沈。
顾予如病鹤，欲鸣声复噤。
宁论鬼揶揄，行以亲来谂。
南归掣斋铃，傥留故人饮。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。